સાસુ-વહુની આ જોડી કમાલની છે. તમે ૬૫ વર્ષથી મોટી વયની સ્ત્રીને મફતમાં તાલીમ આપો છો એની પાછળનો તમારો હેતુ શું છે? તેઓ કહે છે, ‘એક ઉંમર પછી વ્યક્તિ કંટાળી જાય છે. તેમની પાસે કરવા માટે કંઈ ન હોય તો સ્વભાવ ચીડિયો થઈ જાય અને ઘરનાને કચ-કચ કરતા હો એવું લાગે. એવા સમયે જો તમે પ્રવૃત્ત રહો તો આનંદ થાય અને વ્યસ્ત રહો. મારો હેતુ એટલો જ છે કે મોટી ઉંમરે ઘરમાં પલંગ પર પડ્યા રહેવા કરતાં તેઓ કંઈક કરે તો તેઓ આનંદમાં રહે અને ઘરની બહાર નીકળે તો તેમને ગમે. મને આવી સ્ત્રીઓને શીખવાડવામાં આત્મસંતોષ મળે છે. એ ઉપરાંત મેનોપૉઝ પિરિયડ ચાલતો હોય ત્યારે સ્ત્રીઓ બહુ લાગણીશીલ બની જતી હોય છે અને તેમને ક્યાંય ગમતું ન હોય. આવા સમયે તેમને હૂંફ અને સંગતની સાથે-સાથે કંઈક નવું શીખવા મળે તો તેમને ગમે. હું આવી બહેનોને પણ માર્ગદર્શન આપી તેમને મદદરૂપ થવાનો પ્રયાસ કરું છું.’